《检藏书感赋 其二》
清代·郭曾炘

吾家黄璞里，通德存赐书。远宦偶归来，什九饱蠹鱼。

先畴无一亩，安得带经锄。春曹三十载，退食鸡栖车。

阅肆掠剩残，累积寸与铢。一日未释卷，寝馈与之俱。

亦知玩物戒，聊胜博弈娱。甬东天一阁，吴下士礼居。

小大相挈较，潢潦于江湖。万钱愁塞屋，措大真穷途。

作者简介：郭曾炘，号春榆，一号匏庵，侯官人。光绪庚辰进士，改庶吉士，授礼部主事，官至典礼院掌院学士。谥文安。有《匏庐诗存》。